DA Den Europæiske Unions Tidende L 273/5

KOMMISSIONENS FORORDNING (EU) Nr. 984/2013

af 14. oktober 2013

om fastsættelse af netregler om mekanismer for kapacitetstildeling i gastransmissionssystemer og supplering af Europa-Parlamentets og Rådets forordning (EF) nr. 715/2009

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 715/2009 af 13. juli 2009 om betingelserne for adgang til naturgastransmissionsnet og om ophævelse af forordning (EF) nr. 1775/2005 (1), særlig artikel 6, stk. 11, og

ud fra følgende betragtninger:

(1) I forordning (EF) nr. 715/2009 fastsættes der ikke-diskriminerende regler om betingelserne for adgang til naturgastransmissionssystemer med det formål at sikre et velfungerende indre marked for gas.

(2) I de fleste tilfælde er det hverken økonomisk rationelt eller effektivt at dublere gastransmissionssystemer. Konkurrence på naturgasmarkedet kræver derfor, at der er gennemsigtig og ikke-diskriminerende adgang til gasinfrastruktur for alle netbrugere. I store dele af EU er manglende lige og gennemsigtig adgang til transmissionskapacitet imidlertid fortsat en væsentlig hindring for at opnå effektiv konkurrence på engrosmarkedet. Endvidere hæmmer det etableringen af et velfungerende indre marked for gas, når de nationale regler er forskellige fra medlemsstat til medlemsstat.

(3) Ineffektiv anvendelse af og begrænset adgang til EU's højtryksgasrørledninger medfører suboptimale markedsbetingelser. Der skal for EU's højtryksgasnet gennemføres et mere gennemsigtigt, effektivt og ikke-diskriminerende tildelingssystem vedrørende den knappe transmissionskapacitet, således at konkurrencen på tværs af landegrænserne kan øges yderligere, og markedsintegrationen kan intensiveres. De berørte parter har konsekvent støttet udarbejdelsen af sådanne regler.

(4) Hvis der skal være effektiv konkurrence mellem leverandører fra lande både i og uden for EU, kræver det, at de på fleksibel vis er i stand til at anvende de eksisterende transmissionssystemer til at transportere deres gas i henhold til prissignalerne. Kun et velfungerende netværk af sammenkoblede transmissionsnet, der giver lige adgangsbetingelser for alle, giver mulighed for, at gassen kan flyde frit i hele EU. Det vil efterfølgende tiltrække flere leverandører, hvilket øger likviditeten på handelspladserne og bidrager til effektiv prisgennemsigtighed og deraf følgende rimelige gaspriser ud fra princippet om udbud og efterspørgsel.

(5) Denne forordning om fastsættelse af netregler for mekanismer for kapacitetstildeling i gastransmissionssystemer sigter mod at etablere den nødvendige grad af harmonisering i Europa. Effektiv gennemførelse af forordningen afhænger endvidere af, at der indføres tarifsystemer, som er i overensstemmelse med de mekanismer for kapacitetstildeling, der er foreslået i forordningen, for at sikre, at gennemførelsen kan ske uden unødig negativ indvirkning på transmissionssystemoperatørernes indtægter og cashflow-position.

(6) Denne forordning er vedtaget på grundlag af forordning (EF) nr. 715/2009, som den supplerer, og som den udgør en integrerende del af. Henvisninger til forordning (EF) nr. 715/2009 i andre retsakter læses også som henvisninger til nærværende forordning. Nærværende forordning finder ikke anvendelse på naturgastransmissionssystemer i medlemsstaterne i den periode, hvor der er indrømmet undtagelser i henhold til artikel 49 i Europa-Parlamentets og Rådets direktiv 2009/73/EF (2). Nærværende forordning finder anvendelse på ikke-undtaget kapacitet i større nye infrastrukturer, som der er indrømmet undtagelse for i henhold til artikel 32 i direktiv 2009/73/EF eller den tidligere artikel 18 i Europa-Parlamentets og Rådets direktiv 2003/55/EF (3), for så vidt som anvendelsen af nærværende forordning ikke undergraver en sådan undtagelse, og under hensyntagen til den enkelte samkøringsforbindelses særlige karakter ved bundling.

(7) Denne forordning er udarbejdet ifølge proceduren i artikel 6 i forordning (EF) nr. 715/2009. Den harmoniserer endvidere reglerne i artikel 16 i forordning (EF) nr. 715/2009 og supplerer principperne for kapacitetstildeling og procedurerne for håndtering af kapacitetsbegrænsninger vedrørende transmissionssystemoperatører, jf. punkt 2.1 i bilag I til forordning (EF) nr. 715/2009.

(8) Denne forordning indskrænker ikke anvendelsen af EU's konkurrenceregler og nationale konkurrenceregler, især forbuddet mod restriktive aftaler (artikel 101 i traktaten om Den Europæiske Unions funktionsmåde) og om misbrug af dominerende stilling (artikel 102 i traktaten om Den Europæiske Unions funktionsmåde). De mekanismer for kapacitetstildeling, der indføres, bør udformes således, at man undgår afskærmning af de afledte forsyningsmarkeder.

(9) Denne forordning indskrænker ikke en transmissionssystemoperatørs forpligtelser til offentlig tjeneste, jf. artikel 3 i direktiv 2009/73/EF.

(10) Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 51 i direktiv 2009/73/EF.

(11) De nationale tilsynsmyndigheder og transmissionssystemoperatører bør tage hensyn til bedste praksis og bestræbe sig på at harmonisere procedurer til gennemførelsen af denne forordning. På grundlag af artikel 7 i Europa-Parlamentets og Rådets forordning (EF) nr. 713/2009 (4) bør agenturet og de nationale tilsynsmyndigheder sikre, at der på den mest effektive måde gennemføres mekanismer for kapacitetstildeling ved de relevante sammenkoblingspunkter overalt i Unionen —

VEDTAGET DENNE FORORDNING:

KAPITEL I

ALMINDELIGE BESTEMMELSER

Artikel 1

Genstand

Ved denne forordning indføres der netregler med standardiserede mekanismer for kapacitetstildeling i gastransmissionssystemer. Den standardiserede mekanisme for kapacitetstildeling omfatter en auktionsprocedure for relevante sammenkoblingspunkter inden for EU og de standardkapacitetsprodukter, der udbydes og tildeles på tværs af grænserne. Denne forordning indeholder bestemmelser om, hvordan transmissionssystemoperatører, der støder op til hinanden, skal samarbejde for at fremme kapacitetsomsætningen under hensyntagen til såvel generelle kommercielle som tekniske regler for mekanismer for kapacitetstildeling.

Artikel 2

Anvendelsesområde

1. Denne forordning gælder for sammenkoblingspunkter. Den kan også finde anvendelse på indfødningspunkter fra og udtagspunkter til tredjelande, hvis den pågældende nationale tilsynsmyndighed har truffet afgørelse derom. Denne forordning gælder ikke for udtagspunkter hos slutbrugere og distributionsnet, indfødningspunkter fra terminaler og produktionsfaciliteter for »flydende naturgas« (LNG) samt indfødnings-udtags-punkter til eller fra lagerfaciliteter.

2. Denne forordning gælder for al teknisk og afbrydelig kapacitet ved sammenkoblingspunkter samt for yderligere kapacitet i henhold til afsnit 2.2.1 i bilag I i forordning (EF) nr. 715/2009. Nærværende forordning gælder ikke for sammenkoblingspunkter mellem medlemsstaterne, hvis en af disse medlemsstater er undtaget i medfør af artikel 49 i direktiv 2009/73/EF.

3. Artikel 8, stk. 1-7, artikel 11-18, artikel 19, stk. 2, og artikel 21-27 anvendes ikke på ny teknisk kapacitet, der tildeles ved hjælp af procedurerne for åben tildeling for ny teknisk kapacitet såsom »open season«-procedurer, bortset fra kapacitet der fortsat ikke er solgt, efter at den indledningsvis er blevet udbudt ved hjælp af sådanne procedurer.

4. Hvis der anvendes implicitte tildelingsfremgangsmåder, kan de nationale tilsynsmyndigheder beslutte ikke at anvende artikel 8-27.

5. For at undgå afskærmning af de afledte forsyningsmarkeder kan de kompetente nationale tilsynsmyndigheder rådføre sig med netbrugerne og derefter beslutte at træffe rimelige foranstaltninger til at begrænse den kapacitetsmængde i et sammenkoblingspunkt i en medlemsstat, som en enkelt netbruger kan byde på inden auktionen.

Artikel 3

Definitioner

Ved anvendelse af denne forordning finder definitionerne i artikel 2 i forordning (EF) nr. 715/2009 og artikel 2 i direktiv 2009/73/EF anvendelse. Derudover finder følgende definitioner anvendelse:

1) »ascending clock-auktion«: en auktion, hvor en netbruger byder på de efterspurgte mængder i forhold til fastsatte pristrin, som meddeles sekventielt

2) »auktionskalender«: en tabel med oplysning om specifikke auktioner, der offentliggøres af ENTSOG i januar måned hvert kalenderår for auktioner, der finder sted i løbet af perioden fra marts til februar i det følgende kalenderår, og som viser alle relevante tidspunkter for auktioner, herunder startdatoer og hvilke standardkapacitetsprodukter de gælder for

3) »budrunde«: det tidsrum, i hvilket netbrugere kan afgive, korrigere og tilbagekalde bud

4) »bundtet kapacitet«: et standardkapacitetsprodukt, der udbydes på uafbrydelig basis og består af indfødnings- og udtagskapacitet på begge sider af hvert sammenkoblingspunkt, som svarer til hinanden

5) »konkurrerende kapacitet«: kapaciteter, for hvilke den disponible kapacitet ved en af de pågældende auktioner ikke kan tildeles, uden at man helt eller delvis reducerer den disponible kapacitet ved en anden involveret auktion

6) »førstegangsunderbud«: et tilfælde, hvor den samlede efterspørgsel blandt alle netbrugere er mindre end den udbudte kapacitet ved udløbet af den anden budrunde eller en efterfølgende budrunde

7) »gasdøgn«: perioden fra kl. 5.00 til 5.00 UTC den følgende dag ved normaltid og fra kl. 4.00 til 4.00 UTC den følgende dag, når det er sommertid

8) »implicit tildelingsfremgangsmåde«: en tildelingsfremgangsmåde, hvor man eventuelt ved hjælp af en auktion på samme tid tildeler både transmissionskapacitet og en tilsvarende mængde gas

9) »sammenkoblingsaftale«: en aftale, som indgås mellem transmissionssystemoperatører, der støder op til hinanden, og hvis systemer er forbundet i et specifikt sammenkoblingspunkt, og i denne aftale præciseres betingelser og vilkår, driftsprocedurer og -bestemmelser med hensyn til levering og/eller tilbagetrækning af gas i sammenkoblingspunktet med det formål at fremme effektiv interoperabilitet mellem de sammenkoblede transmissionsnet

10) »sammenkoblingspunkt«: et fysisk eller virtuelt punkt, der forbinder indfødnings-udtags-systemer, der støder op til hinanden, eller et indfødnings-udtags-system med en samkøringsforbindelse, hvis disse punkter er omfattet af reservationsprocedurerne for netbrugere

11) »stort pristrin«: et fast eller variabelt beløb, der er fastlagt pr. sammenkoblingspunkt og standardkapacitetsprodukt

12) »overnominering«: netbrugere, der opfylder mindstekravene vedrørende fremsendelse af nomineringer, har ret til at anmode om afbrydelig kapacitet på et hvilket som helst tidspunkt af dagen ved at fremsende en nominering, som øger det samlede antal af deres nomineringer til et niveau, der er højere end den kapacitet, som der er indgået aftale om

13) »mindstepris«: den pris, som opfylder kriterierne i auktionen

14) »lille pristrin«: et fast eller variabelt beløb, der er fastlagt pr. sammenkoblingspunkt og standardkapacitetsprodukt, og som er mindre end det store pristrin

15) »standardkapacitetsprodukt«: en vis transportkapacitetsmængde i løbet af et givet tidsrum og i et nærmere angivet sammenkoblingspunkt

16) »uniform price-auktion«: en auktion, hvor netbrugeren i en enkelt budrunde kan afgive bud vedrørende pris og mængde, og hvor alle netbrugere, for hvem det lykkes at erhverve kapacitet, betaler den pris, som det laveste antagne bud ligger på

17) »virtuelt sammenkoblingspunkt«: to eller flere sammenkoblingspunkter, som forbinder de samme to tilstødende indfødnings-udtags-systemer, og som er integreret med henblik på at yde én fælles kapacitetstjeneste

18) »intradag-kapacitet«: den kapacitet, der udbydes og tildeles efter afslutningen af »day ahead«-kapacitetsauktionerne (auktioner vedrørende kapacitet et døgn frem) for det pågældende døgn.

KAPITEL II

SAMARBEJDSPRINCIPPER

Artikel 4

Koordinering af vedligeholdelse

Hvis vedligeholdelse af en rørledning eller en del af et transmissionsnet har en indvirkning på den transmissionskapacitetsmængde, som kan udbydes i sammenkoblingspunkter, skal transmissionssystemoperatøren(-erne) fuldt ud samarbejde med den eller de transmissionssystemoperatører, der støder op til dem, om de respektive vedligeholdelsesplaner for at minimere virkningen på potentielle gasstrømme og kapaciteten i et sammenkoblingspunkt.

Artikel 5

Kommunikationsstandardisering

1. Transmissionssystemoperatører koordinerer indførelse af standardkommunikationsprocedurer, koordinerede informationssystemer og kompatibel elektronisk online-kommunikation, såsom fælles dataudvekslingsformater og protokoller, samt fælles principper for, hvordan disse data behandles.

2. Standardkommunikationsprocedurer omfatter især de procedurer, der vedrører netbrugeres adgang til transmissionssystemoperatørernes auktionssystem eller en relevant reservationsplatform og evaluering af de afgivne auktionsoplysninger. Det tidsmæssige forløb og indholdet af de data, der udveksles, skal overholde bestemmelserne i kapitel III.

3. De standardkommunikationsprocedurer, der vedtages af transmissionssystemoperatørerne, skal omfatte en implementeringsplan og gyldighedsperiode, der er i overensstemmelse med udviklingen af reservationsplatformen(-ene), jf. artikel 27. Transmissionssystemoperatører sikrer fortrolig behandling af kommercielt følsomme oplysninger.

Artikel 6

Kapacitetsberegning og -maksimering

1. Den maksimale tekniske kapacitet stilles til rådighed for netbrugere under hensyntagen til systemintegritet, sikkerhed og effektiv drift af nettet.

a) For at maksimere udbuddet af bundtet kapacitet via optimering af den tekniske kapacitet træffer transmissionssystemoperatører følgende forholdsregler i sammenkoblingspunkter, idet de sammenkoblingspunkter, hvor der er kontraktmæssig kapacitetsbegrænsning ifølge afsnit 2.2.3, punkt 1), i bilag I til forordning (EF) nr. 715/2009, prioriteres: Den 4. februar 2015 udarbejder og anvender transmissionssystemoperatørerne en fælles fremgangsmåde, hvor det fastlægges, hvilke specifikke foranstaltninger de respektive transmissionssystemoperatører skal træffe for at opnå den nødvendige optimering: 1) Den fælles fremgangsmåde omfatter en tilbundsgående analyse af den tekniske kapacitet, herunder en beskrivelse af eventuelle uoverensstemmelser herom, for så vidt angår begge sider af et sammenkoblingspunkt, samt de specifikke tiltag og en detaljeret tidsplan, som er nødvendig for at maksimere udbuddet vedrørende bundtet kapacitet — og som også indeholder de mulige konsekvenser og de regulatoriske godkendelser, der er nødvendige for at få omkostningerne dækket og justere det regulatoriske system. Sådanne specifikke tiltag må ikke være ødelæggende for udbuddet af kapacitet i andre relevante punkter i de pågældende systemer og punkter til distributionsnet, der har betydning for forsyningssikkerhed til slutkunden, såsom lagerfaciliteter, LNG-terminaler og beskyttede kunder som defineret i Europa-Parlamentets og Rådets forordning (EU) nr. 994/2010 (5). I denne tilbundsgående analyse bør der tages hensyn til antagelserne i den tiårsnetudviklingsplan, der gælder for hele EU, jf. artikel 8 i forordning (EF) nr. 715/2009, nationale investeringsplaner, relevante forpligtelser ifølge de gældende nationale love og eventuelle relevante kontraktlige forpligtelser. 2) De relevante transmissionssystemoperatører anvender en dynamisk tilgang til genberegning af den tekniske kapacitet, eventuelt sammenholdt med den dynamiske beregning, der anvendes for yderligere kapacitet på grundlag af bestemmelserne i afsnit 2.2.2, punkt 2), i bilag I til forordning (EF) nr. 715/2009, idet den passende frekvens for genberegning pr. sammenkoblingspunkt fastsættes i fællesskab under hensyntagen til de specifikke forhold i den forbindelse. 3) Transmissionssystemoperatører, der støder op til hinanden, inddrager andre transmissionssystemoperatører, som specifikt påvirkes af sammenkoblingspunktet, i den fælles fremgangsmåde. 4) Ved genberegning af den tekniske kapacitet tager transmissionssystemoperatører hensyn til eventuelle oplysninger fra netbrugere vedrørende forventede fremtidige strømme.

b) Transmissionssystemoperatørerne skal i fællesskab som minimum vurdere følgende parametre og efter behov justere dem: 1) forpligtelser med hensyn til tryk 2) alle relevante scenarier vedrørende udbud og efterspørgsel, herunder detaljer om klimaforhold og netkonfigurationer i forbindelse med ekstreme scenarier 3) brændværdi.

2. Når optimeringen af den tekniske kapacitet medfører omkostninger for transmissionssystemoperatørerne, især omkostninger, der på en uensartet måde påvirker transmissionssystemoperatører på den ene eller den anden side af et sammenkoblingspunkt, har operatørerne lov til at få sådanne faktisk påløbne omkostninger dækket via de lovrammer, der er fastlagt af de relevante tilsynsmyndigheder i overensstemmelse med artikel 13 i forordning (EF) nr. 715/2009 eller artikel 42 i direktiv 2009/73/EF. Artikel 8, stk. 1, i forordning (EF) nr. 713/2009 finder anvendelse.

3. Når det er relevant, hører de nationale tilsynsmyndigheder netbrugerne om den anvendte beregningsmetode og den fælles fremgangsmåde.

4. Ændringer i mængden af bundtet kapacitet, som udbydes i sammenkoblingspunkter som følge af processen ifølge stk. 1, medtages i den rapport, som agenturet offentliggør, jf. afsnit 2.2.1, punkt 2), i bilag I til forordning (EF) nr. 715/2009.

Artikel 7

Informationsudveksling mellem transmissionssystemoperatører, der støder op til hinanden

1. Transmissionssystemoperatører, der støder op til hinanden, udveksler regelmæssigt oplysninger om nominering, re-nominering, matching og bekræftelse i relevante sammenkoblingspunkter.

2. Transmissionssystemoperatører, der støder op til hinanden, udveksler oplysninger om vedligeholdelse af deres individuelle transmissionsnet med henblik på at bidrage til beslutningsprocessen vedrørende den tekniske anvendelse af sammenkoblingspunkter. Procedurerne for udvekslingen af data mellem transmissionssystemoperatører indarbejdes i de respektive sammenkoblingsaftaler.

KAPITEL III

TILDELING AF UAFBRYDELIG KAPACITET

Artikel 8

Tildelingsmetode

1. Der anvendes auktioner til tildeling af kapacitet i sammenkoblingspunkter.

2. Der anvendes det samme auktionsdesign i alle sammenkoblingspunkter. De relevante auktionsprocesser starter samtidig for alle de pågældende sammenkoblingspunkter. I enhver auktionsproces, der vedrører et enkelt standardkapacitetsprodukt, tildeles der kapacitet uafhængigt af alle andre auktionsprocesser, undtagen hvis der under iagttagelse af de direkte involverede transmissionssystemoperatørers aftale og de relevante nationale tilsynsmyndigheders godkendelse tildeles konkurrerende kapacitet.

3. Standardkapacitetsprodukterne følger en logisk rækkefølge, således at produkter, der dækker en årlig kapacitet, udbydes først, efterfulgt af produktet med den næstkorteste kapacitetsvarighed til anvendelse i samme periode. Tidsintervallerne for de i artikel 11-15 omtalte auktioner skal overholde dette princip.

4. Reglerne om standardkapacitetsprodukter i artikel 9 og auktioner i artikel 11-15 finder anvendelse på bundtet kapacitet og ikke-bundtet kapacitet i et sammenkoblingspunkt.

5. For en given auktion gives der i henhold til artikel 11-15 og i henhold til auktionskalenderen meddelelse om, hvilke af de pågældende standardkapacitetsprodukter der er til rådighed.

6. En mængde, der mindst svarer til 20 % af den tekniske kapacitet i hvert sammenkoblingspunkt, skal reserveres og udbydes i overensstemmelse med stk. 7, forudsat at den disponible kapacitet, når denne forordning træder i kraft, svarer til eller er større end den andel af den tekniske kapacitet, der reserveres. Hvis den disponible kapacitet, når denne forordning træder i kraft, er mindre end den andel af den tekniske kapacitet, der skal reserveres, reserveres hele den eventuelt disponible kapacitet. Denne kapacitet udbydes i overensstemmelse med stk. 7, litra b), medens en eventuel øvrig reserveret kapacitet udbydes i overensstemmelse med stk. 7, litra a).

7. Enhver kapacitet, der er reserveret i henhold til stk. 6, udbydes under iagttagelse af følgende bestemmelser:

a) en mængde mindst svarende til 10 % af den tekniske kapacitet i hvert sammenkoblingspunkt må ikke udbydes tidligere end ved den årlige årskapacitetsauktion, jf. artikel 11, som afholdes ifølge auktionskalenderen i løbet af det femte gasår forud for starten på det pågældende gasår, og

b) en yderligere mængde mindst svarende til 10 % af den tekniske kapacitet i hvert sammenkoblingspunkt må ikke udbydes tidligere end den årlige kvartalskapacitetsauktion, jf. artikel 12, som afholdes ifølge auktionskalenderen i løbet af det gasår, der går forud for starten på det pågældende gasår.

8. For så vidt angår ny kapacitet, skal en mængde mindst svarende til 10 % af den tekniske kapacitet i hvert sammenkoblingspunkt reserveres og må ikke udbydes tidligere end den årlige kvartalskapacitetsauktion, jf. artikel 12, som afholdes ifølge auktionskalenderen i løbet af det gasår, der går forud for starten på det pågældende gasår.

9. Den nøjagtige kapacitetsandel, der skal reserveres ifølge stk. 6 og 8, er omfattet af en høring af de berørte parter, tilpasning mellem transmissionssystemoperatører og godkendelse fra de nationale tilsynsmyndigheder i hvert sammenkoblingspunkt. De nationale tilsynsmyndigheder skal især overveje at reservere en højere kapacitetsandel med en kortere periode for at undgå afskærmning af de afledte forsyningsmarkeder.

Artikel 9

Standardkapacitetsprodukter

1. Transmissionssystemoperatørerne skal udbyde standardkapacitetsprodukter på henholdsvis års-, kvartals-, måneds-, dags- og intradag-basis:

2. Standardårskapacitetsprodukter er den kapacitet, som en netbruger kan byde på i en given mængde for alle gasdøgn i et bestemt gasår (med start den 1. oktober).

3. Standardkvartalskapacitetsprodukter er den kapacitet, som en netbruger kan byde på i en given mængde for alle gasdøgn i et bestemt kvartal (med start henholdsvis den 1. oktober, den 1. januar, den 1. april og den 1. juli).

4. Standardmånedskapacitetsprodukter er den kapacitet, som en netbruger kan byde på i en given mængde for alle gasdøgn i en bestemt kalendermåned (med start det første døgn i hver måned).

5. Standarddagskapacitetsprodukter er den kapacitet, som en netbruger kan byde på i en given mængde for et enkelt gasdøgn.

6. Standard-intradag-kapacitetsprodukter er den kapacitet, som en netbruger kan byde på i en given mængde fra et starttidspunkt i et bestemt gasdøgn indtil det pågældende gasdøgns afslutning.

Artikel 10

Anvendt kapacitetsenhed

Den udbudte kapacitet udtrykkes i energienheder pr. tidsenhed. Der anvendes følgende enheder: kWh/h eller kWh/d. Hvis der anvendes kWh/d, antages en jævn strømningshastighed i løbet af gasdøgnet.

Artikel 11

Årlige årskapacitetsauktioner

1. Årskapacitetsauktionerne afholdes én gang om året.

2. Kapaciteten for hvert årligt standardårskapacitetsprodukt bortauktioneres via den årlige årskapacitetsauktion ved hjælp af en ascending clock-auktionsalgoritme i henhold til artikel 17.

3. Via auktionsprocessen udbydes der højst kapacitet for de kommende 15 år.

4. De årlige årskapacitetsauktioner begynder den første mandag i marts hvert år, medmindre andet er angivet i auktionskalenderen.

5. Under den årlige årskapacitetsauktion kan netbrugere deltage i en eller flere samtidige auktioner vedrørende hvert sammenkoblingspunkt med henblik på at byde på standardkapacitetsprodukter.

6. Den kapacitet, der udbydes under den årlige årskapacitetsauktion, er:

hvor:

A er transmissionssystemoperatørens tekniske kapacitet for hvert af standardkapacitetsprodukterne B for årlige årsauktioner, hvor der udbydes kapacitet for de næste fem år, er mængden af teknisk kapacitet (A), der er reserveret i henhold til artikel 8, stk. 7, litra b); for årlige årsauktioner for kapacitet ud over de første fem år er B mængden af teknisk kapacitet (A), der er reserveret i henhold til artikel 8, stk. 7 C er den tidligere solgte tekniske kapacitet, justeret med den kapacitet, der udbydes igen i overensstemmelse med gældende procedurer for håndtering af kapacitetsbegrænsninger D er den eventuelle yderligere kapacitet for et sådant år.

7. Den kapacitet, der udbydes, kan enten være bundtet kapacitet eller ikke-bundtet kapacitet i henhold til artikel 19. Dette gælder også alle andre auktioner, jf. artikel 12-15.

8. En måned inden auktionen begynder, underretter transmissionssystemoperatørerne netbrugerne om den mængde teknisk kapacitet, der udbydes for hvert år i den kommende årlige årskapacitetsauktion. Desuden underretter transmissionssystemoperatørerne netbrugerne om, hvorvidt der stilles yderligere kapacitet til rådighed.

9. Budrunderne i hver auktion finder sted mellem kl. 08.00 UTC og 17.00 UTC (normaltid) eller kl. 07.00 UTC til 16.00 UTC (sommertid) i alle de pågældende gasdøgn. Budrunderne påbegyndes og afsluttes i løbet af hvert gasdøgn, som præciseret i artikel 17, stk. 2.

10. Resultaterne af tildeling ved auktionen meddeles samtidig til de individuelle netbrugere, der deltager i den pågældende auktion, så snart det med rimelighed er muligt og senest den næstfølgende arbejdsdag, efter at budrunden er slut.

11. Aggregerede oplysninger om auktionsresultaterne offentliggøres.

Artikel 12

Årlige kvartalskapacitetsauktioner

1. Den årlige kvartalskapacitetsauktion afholdes én gang om året.

2. Kapaciteten for hvert standardkvartalskapacitetsprodukt bortauktioneres via den årlige kvartalskapacitetsauktion ved hjælp af en ascending clock-auktionsalgoritme i henhold til artikel 17.

3. Hvert gasår bortauktioneres kapaciteten for hvert kvartal fra det første kvartal (oktober-december) i det kommende gasår til det sidste kvartal (juli-september) i det kommende gasår (begge inklusive) via den årlige kvartalskapacitetsauktion.

4. Under den årlige kvartalskapacitetsauktion kan netbrugere deltage i op til fire samtidige auktioner vedrørende hvert sammenkoblingspunkt med henblik på at byde på standardkvartalskapacitetsprodukter.

5. De årlige kvartalskapacitetsauktioner begynder den første mandag i juni hvert år, medmindre andet er angivet i auktionskalenderen.

6. Den kapacitet, der udbydes ved den årlige kvartalskapacitetsauktion er:

hvor:

A er transmissionssystemoperatørens tekniske kapacitet for hvert af standardkapacitetsprodukterne C er den tidligere solgte tekniske kapacitet, justeret med den kapacitet, der udbydes igen i overensstemmelse med gældende procedurer for håndtering af kapacitetsbegrænsninger D er den eventuelle yderligere kapacitet for et sådant kvartal.

7. To uger inden auktionen begynder, underretter transmissionssystemoperatørerne netbrugerne om den kapacitetsmængde, der udbydes for hvert kvartal i den kommende årlige kvartalskapacitetsauktion. Desuden underretter transmissionssystemoperatørerne netbrugerne om, hvorvidt der stilles yderligere kapacitet til rådighed.

8. Budrunderne i hver auktion finder sted mellem kl. 08.00 UTC og 17.00 UTC (normaltid) eller kl. 07.00 UTC til 16.00 UTC (sommertid) i alle de pågældende gasdøgn. Budrunderne påbegyndes og afsluttes i løbet af hvert gasdøgn, som præciseret i artikel 17, stk. 2.

9. Resultaterne af tildeling ved auktionen meddeles samtidig til de individuelle netbrugere, der deltager i den pågældende auktion, så snart det med rimelighed er muligt og senest den næstfølgende arbejdsdag, efter at budrunden er slut.

10. Aggregerede oplysninger om auktionsresultaterne offentliggøres.

Artikel 13

Rullende månedskapacitetsauktioner

1. Den rullende månedskapacitetsauktion afholdes én gang om måneden.

2. Kapaciteten for hvert standardmånedskapacitetsprodukt bortauktioneres via den rullende månedskapacitetsauktion ved hjælp af en ascending clock-auktionsalgoritme ifølge artikel 17. Hver måned bortauktioneres standardmånedskapacitetsproduktet for den følgende kalendermåned.

3. Under den rullende månedskapacitetsauktion skal netbrugerne kunne byde på ét standardmånedskapacitetsprodukt.

4. Rullende månedskapacitetsauktioner begynder den tredje mandag i hver måned for det følgende standardmånedskapacitetsprodukt, medmindre andet er angivet i auktionskalenderen.

5. Den kapacitet, der udbydes ved den rullende månedskapacitetsauktion, er hver måned:

hvor:

A er transmissionssystemoperatørens tekniske kapacitet for hvert af standardkapacitetsprodukterne C er den tidligere solgte tekniske kapacitet, justeret med den kapacitet, der udbydes igen i overensstemmelse med gældende procedurer for håndtering af kapacitetsbegrænsninger D er den eventuelle yderligere kapacitet for en sådan måned.

6. En uge inden auktionen begynder, underretter transmissionssystemoperatørerne netbrugerne om den kapacitetsmængde, der udbydes ved den kommende rullende månedskvartalskapacitetsauktion. Desuden underretter transmissionssystemoperatørerne netbrugerne om, hvorvidt der stilles yderligere kapacitet til rådighed.

7. Budrunderne i hver auktion finder sted mellem kl. 08.00 UTC og 17.00 UTC (normaltid) eller kl. 07.00 UTC til 16.00 UTC (sommertid) i alle de pågældende gasdøgn. Budrunderne påbegyndes og afsluttes i løbet af hvert gasdøgn, som præciseret i artikel 17, stk. 2.

8. Resultaterne af tildeling ved auktionen meddeles samtidig til de individuelle netbrugere, der deltager i den pågældende auktion, så snart det med rimelighed er muligt og senest den næstfølgende arbejdsdag, efter at budrunden er slut.

9. Aggregerede oplysninger om auktionsresultaterne offentliggøres.

Artikel 14

Rullende day ahead-kapacitetsauktioner

1. Den rullende day ahead-kapacitetsauktion afholdes én gang om dagen.

2. Hver dag bortauktioneres et standardkapacitetsprodukt for de følgende gasdøgn via den rullende day ahead-kapacitetsauktion.

3. Kapaciteten for hvert standarddagskapacitetsprodukt bortauktioneres via den rullende day ahead-kapacitetsauktion ved hjælp af en uniform price-auktionsalgoritme ifølge artikel 18. Hver dag bortauktioneres standarddagskapacitetsproduktet for det følgende gasdøgn.

4. Under den rullende day ahead-kapacitetsauktion skal netbrugerne kunne byde på kapacitet for ét standarddagskapacitetsprodukt.

5. Budrunden begynder hver dag kl. 15.30 UTC (normaltid) eller 14.30 UTC (sommertid).

6. Et kapacitetsbud for standarddagskapacitetsproduktet for den rullende day ahead-kapacitetsauktion håndteres som følger: indgivelse, tilbagekaldelse eller ændring fra kl. 15.30 UTC til 16:00 UTC (normaltid) eller kl. 14.30 UTC til 15.00 UTC (sommertid).

7. Den kapacitet, der udbydes ved den rullende day ahead-kapacitetsauktion, er hver dag:

hvor:

A er transmissionssystemoperatørens tekniske kapacitet for hvert af standardkapacitetsprodukterne C er den tidligere solgte tekniske kapacitet, justeret med den kapacitet, der udbydes igen i overensstemmelse med gældende procedurer for håndtering af kapacitetsbegrænsninger D er den eventuelle yderligere kapacitet for en sådan dag.

8. Når budrunden begynder, underretter transmissionssystemoperatørerne netbrugerne om den kapacitetsmængde, der udbydes for den kommende rullende day ahead-kapacitetsauktion. Desuden underretter transmissionssystemoperatørerne netbrugerne om, hvorvidt der stilles yderligere kapacitet til rådighed.

9. Resultaterne af tildeling ved auktionen meddeles samtidig til de individuelle netbrugere, der deltager i den pågældende auktion, senest 30 minutter efter at budrunden er slut.

10. Aggregerede oplysninger om auktionsresultaterne offentliggøres.

Artikel 15

Intradag-kapacitetsauktioner

1. Med forbehold for disponibel kapacitet, afholdes der en intradag-kapacitetsauktion hver time i løbet af et gasdøgn ved hjælp af en uniform price-auktionsalgoritme i henhold til artikel 18.

2. Den første budrunde indledes straks ved næste hele time efter offentliggørelse af resultaterne for den sidste day ahead-auktion (herunder afbrydelige produkter, hvis de udbydes) i henhold til artikel 14. Den første budrunde afsluttes kl. 01.30 UTC (normaltid) eller 00.30 UTC (sommertid) inden gasdøgnet. Tildelingen af antagne bud er gældende fra kl. 05.00 UTC (normaltid) eller 04.00 UTC (sommertid) i det pågældende gasdøgn.

3. Den sidste budrunde afsluttes kl. 00.30 UTC (normaltid) eller 23.30 UTC (sommertid) i det pågældende gasdøgn.

4. Netbrugere er berettiget til at afgive, tilbagekalde eller ændre bud fra indledningen af hver budrunde og indtil afslutningen af den pågældende budrunde.

5. Hver time i det pågældende gasdøgn bortauktioneres kapaciteten med virkning fra den pågældende time + 4 som intradag-kapacitet.

6. Hver budrunde indledes hver hele time i det pågældende gasdøgn.

7. Hver budrunde varer i 30 minutter efter, at budrunden er påbegyndt.

8. Den kapacitet, der udbydes ved intradag-kapacitetsauktionen, er hver time:

hvor:

A er transmissionssystemoperatørens tekniske kapacitet for hvert af standardkapacitetsprodukterne C er den tidligere solgte tekniske kapacitet, justeret med den kapacitet, der udbydes igen i overensstemmelse med gældende procedurer for håndtering af kapacitetsbegrænsninger D er eventuel yderligere kapacitet.

9. Transmissionssystemoperatørerne offentliggør oplysninger om den disponible mængde af uafbrydelig intradag-kapacitet, der udbydes, efter afslutning af den sidste day ahead-auktion og i overensstemmelse med artikel 21, stk. 9.

10. Transmissionssystemoperatørerne giver netbrugere, der afgiver bud ved day ahead-auktionerne, mulighed for at få gyldige ikke-antagne bud automatisk registreret til den efterfølgende intradag-auktion.

11. Kapaciteten tildeles inden 30 minutter efter afslutning af budrunden, forudsat at buddene accepteres, og transmissionssystemoperatøren står for tildelingsprocessen.

12. Resultaterne af auktionen meddeles samtidig til de individuelle netbrugere.

13. Aggregerede oplysninger om auktionsresultaterne offentliggøres mindst ved hver dags afslutning.

Artikel 16

Auktionsalgoritmer

1. Hvis der udbydes flere forskellige standardkapacitetsprodukter i løbet af en auktion, anvendes den pågældende tildelingsalgoritme separat for hvert standardkapacitetsprodukt, når det tildeles. Ved anvendelse af auktionsalgoritmen behandles bud vedrørende de forskellige standardkapacitetsprodukter uafhængigt af hinanden.

2. For årlige årskapacitetsauktioner, årlige kvartalskapacitetsauktioner og rullende månedskapacitetsauktioner anvendes der en ascending clock-auktionsalgoritme med flere budrunder, jf. artikel 17.

3. For rullende day ahead-kapacitetsauktioner og intradag-kapacitetsauktioner anvendes der en uniform price-auktionsalgoritme med en enkelt budrunde, jf. artikel 18.

Artikel 17

Ascending clock-auktionsalgoritme

1. Ved ascending clock-auktioner har netbrugerne mulighed for at afgive volumenbud til gradvis højere priser, der meddeles i flere på hinanden følgende budrunder, begyndende med mindsteprisen P0.

2. Den første budrunde, hvor prisen er P0, varer 3 timer. De efterfølgende budrunder varer 1 time. Der går 1 time mellem hver budrunde.

3. Et bud skal indeholde følgende oplysninger:

a) identiteten af den netbruger, der byder

b) det pågældende sammenkoblingspunkt og flowretningen

c) det standardkapacitetsprodukt, der bydes på

d) kapacitetsmængden for den pågældende standardkapacitet, opgjort pr. pristrin

e) produkt, der bydes på.

4. Et bud betragtes som gyldigt, hvis det afgives af en netbruger og overholder alle bestemmelser i denne artikel.

5. For at netbrugerne kan deltage i en auktion er det obligatorisk at afgive et volumenbud i første budrunde.

6. Transmissionssystemoperatørerne skal give netbrugerne mulighed for at afgive bud automatisk på et hvilket som helst pristrin.

7. Når den pågældende budrunde først slutter, accepteres ændringer, tilbagekaldelse eller tilpasninger af gyldige bud ikke. Alle gyldige bud bliver til bindende tilsagn fra en netbruger om at reservere kapacitet i den mængde, der er budt på, til den meddelte pris, forudsat at den resulterende auktionspris er den pris, der er meddelt i den pågældende budrunde.

8. Volumenbuddet i en hvilken som helst budrunde pr. netbruger må ikke være højere end den kapacitet, der udbydes i en specifik auktion. Volumenbuddet pr. netbruger til en specifik pris må ikke være højere end det volumenbud, som samme netbruger har afgivet i den foregående runde, undtagen hvis stk. 16 finder anvendelse.

9. Bud kan frit afgives, ændres og tilbagekaldes under en budrunde, forudsat at alle bud overholder stk. 8. Gyldige bud er gældende, indtil de ændres eller tilbagekaldes.

10. Forud for den pågældende auktion skal der defineres og offentliggøres et stort pristrin og et lille pristrin pr. sammenkoblingspunkt og pr. standardkapacitetsprodukt. Det lille pristrin fastsættes således, at en stigning med et helt antal små pristrin svarer til en stigning med et stort pristrin.

11. Formålet med at fastlægge det store pristrin er, for så vidt det med rimelighed er muligt, at minimere auktionsprocessens varighed. Formålet med at fastlægge det lille pristrin er, for så vidt det med rimelighed er muligt, at minimere den ikke-solgte kapacitet, hvis auktionen slutter ved en pris, der er højere end mindsteprisen.

12. Hvis den samlede efterspørgsel blandt alle netbrugerne ikke er større end den kapacitet, der udbydes ved udløbet af den første budrunde, afsluttes auktionen.

13. Hvis den samlede efterspørgsel blandt alle netbrugerne er større end den udbudte kapacitet ved afslutningen af den første budrunde eller en efterfølgende budrunde, indledes der endnu en budrunde med en pris, der er prisen i den foregående budrunde plus et stort pristrin.

14. Hvis den samlede efterspørgsel blandt alle netbrugerne er lig med den kapacitet, der udbydes ved udløbet af den anden budrunde eller en efterfølgende budrunde, afsluttes auktionen.

15. Når der indtræffer underbud første gang, reduceres prisen, og der indledes endnu en budrunde. Prisen ved den nye budrunde er den pris, der var gældende i budrunden forud for førstegangsunderbuddet plus et lille pristrin. Der indledes yderligere budrunder, hvor prisen er sat op med det lille pristrin, indtil den samlede efterspørgsel blandt alle netbrugerne højst er på størrelse med den udbudte kapacitet — og auktionen slutter så på dette tidspunkt.

16. Volumenbuddet pr. netbruger i den første budrunde, hvor der anvendes små pristrin, må ikke være større end det volumenbud, som samme netbruger har afgivet i den budrunde, der gik forud for førstegangsunderbuddet. Volumenbuddet pr. netbruger i alle budrunder, hvor der anvendes små pristrin, må ikke være mindre end det volumenbud, der afgives af samme netbruger under den budrunde, hvor der var tale om førstegangsunderbud.

17. Hvis den samlede efterspørgsel blandt alle netbrugerne er større end den udbudte kapacitet i den budrunde, hvor prisen er som den, der førte til førstegangsunderbuddet, minus ét lille pristrin, afsluttes auktionen. Den resulterende auktionspris er den pris, der førte til førstegangsunderbuddet, og de antagne bud er de bud, der blev afgivet i løbet af den oprindelige budrunde, hvor førstegangsunderbud fandt sted.

18. Efter hver budrunde offentliggøres efterspørgslen fra alle netbrugere i en specifik auktion, så snart det med rimelighed er muligt, i aggregeret form.

19. Den pris, der meddeles for den sidste budrunde, hvor auktionen afsluttes, betragtes som den resulterende auktionspris ved den specifikke auktion, medmindre stk. 17 finder anvendelse.

20. Alle netbrugere, der har afgivet gyldige volumenbud til den resulterende auktionspris, får tildelt kapacitet alt efter deres volumenbud til den resulterende auktionspris. Netbrugere, hvis bud antages, betaler den resulterende auktionspris for den specifikke auktion, som kan være en fast eller en variabel pris, jf. artikel 26, stk. 2, og eventuelle andre gebyrer, der måtte gælde på det tidspunkt, hvor den kapacitet, de har fået tildelt, kan anvendes.

21. Efter hver afsluttet auktion offentliggøres slutresultatet af auktionen, herunder en samlet oversigt over tildelt kapacitet og den resulterende auktionspris. Netbrugere, hvis bud antages, informeres om den kapacitetsmængde, de har fået tildelt, og der gives kun individuelle oplysninger til de berørte parter.

22. Hvis en ascending clock-auktion ikke er afsluttet inden det planlagte starttidspunkt (ifølge auktionskalenderen) for den næste kapacitetsauktion vedrørende den samme periode, afsluttes den første auktion, og der tildeles ingen kapacitet. Kapaciteten udbydes i den næste relevante auktion.

Artikel 18

Uniform price-auktionsalgoritme

1. I en uniform price-auktion er der en enkelt budrunde, hvor netbrugeren afgiver bud vedrørende både pris og mængde.

2. Under budrunden ved en given auktion kan netbrugere afgive op til 10 bud. Hvert bud behandles uafhængigt af de øvrige bud. Efter afslutning af budrunden kan de afgivne bud ikke ændres eller tilbagekaldes.

3. Et bud skal indeholde følgende oplysninger:

a) identiteten af den netbruger, der byder

b) det pågældende sammenkoblingspunkt og flowretningen

c) det standardkapacitetsprodukt, der bydes på

d) kapacitetsmængden for det pågældende standardkapacitetsprodukt, der bydes på

e) den mindste kapacitetsmængde for det pågældende standardkapacitetsprodukt, som netbrugeren er villig til at blive tildelt i henhold til den pågældende algoritme, i tilfælde af at netbrugeren ikke får tildelt den mængde, der bydes på, jf. litra d)

f) budpriserne, som ikke må være lavere end den mindstepris, der anvendes for det pågældende standardkapacitetsprodukt, og som netbrugeren er villig til at betale for den kapacitet, der bydes på; bud med en budpris, der er lavere end mindsteprisen, accepteres ikke.

4. Transmissionssystemoperatøren rangordner alle bud vedrørende et givet standardkapacitetsprodukt efter budprisen — med den højeste pris først.

5. Alle afgivne bud ved budrundens afslutning betragtes som bindende for de netbrugere, som mindst får tildelt den mindstekapacitetsmængde, de har forlangt, jf. stk. 3, litra e).

6. Med forbehold af stk. 7-10 tildeles der kapacitet til buddene ifølge rangordningen i stk. 4. Alle bud, til hvilke der tildeles kapacitet, betragtes som antagne bud. Efter hver tildeling af kapacitet reduceres den resterende ikke-tildelte kapacitet med samme mængde.

7. Efter at stk. 6 er anvendt, får en netbruger, hvis den kapacitetsmængde, denne netbruger har budt på, overstiger den resterende ikke-tildelte kapacitet (efter at der er tildelt kapacitet til netbrugere, der har afgivet højere bud), tildelt kapacitet svarende til den resterende ikke-tildelte kapacitet, jf. dog stk. 9.

8. Efter at stk. 7 er anvendt, tildeles den resterende ikke-tildelte mængde, hvis budprisen i to eller flere bud indeholder samme budpris, og den mængde resterende kapacitet, der samlet set er budt på ved disse bud, overstiger den resterende ikke-tildelte mængde, pro rata i forhold til de mængder, der er afgivet bud på, jf. dog stk. 9.

9. Hvis den mængde, der skal tildeles vedrørende et bud i henhold til stk. 6, 7 eller 8, er mindre end den mindst mulige kapacitetsmængde i henhold til stk. 3, litra e), ses der bort fra buddet, og det bliver retligt ugyldigt, og der foretages en revideret tildeling mellem det eller de øvrige ligelydende prisbud i henhold til stk. 8, eller der foretages (alt efter omstændighederne) en tildeling til det næste lavere bud, jf. stk. 6.

10. Hvis den resterende mængde, der skal tildeles vedrørende et bud i henhold til stk. 6, 7, 8 eller 9, er lig med nul, tildeles der ingen yderligere kapacitet til de øvrige bud. Disse bud betragtes som ikke-antagne.

11. Den resulterende auktionspris defineres som prisen for det laveste antagne bud, hvis efterspørgslen overstiger udbuddet til mindsteprisen. I alle andre tilfælde er den resulterende auktionspris lig med mindsteprisen. Netbrugere, hvis bud antages, betaler den resulterende auktionspris for den specifikke auktion, som kan være en fast eller en variabel pris, jf. artikel 26, stk. 2, og eventuelle andre gebyrer, der måtte gælde på det tidspunkt, hvor den kapacitet, de har fået tildelt, kan anvendes.

KAPITEL IV

BUNDLING AF TVÆRNATIONAL KAPACITET

Artikel 19

Produkter vedrørende bundtet kapacitet

Transmissionssystemoperatører, der støder op til hinanden, skal i fællesskab og i henhold til følgende principper udbyde produkter vedrørende bundtet kapacitet:

1) På begge sider af et sammenkoblingspunkt udbydes al uafbrydelig kapacitet som bundtet kapacitet, for så vidt som der er disponibel uafbrydelig kapacitet på begge sider af sammenkoblingspunktet.

2) Transmissionssystemoperatører udbyder kapacitet for det pågældende standardkapacitetsprodukt på en reservationsplatform, jf. artikel 27, i overensstemmelse med den gældende tildelingsprocedure, jf. kapitel III.

3) Den bundtede kapacitet, som de pågældende transmissionssystemoperatører vil udbyde i et sammenkoblingspunkt, skal der indgås kontrakt om ifølge en enkelt tildelingsprocedure.

4) Netbrugere skal overholde gældende betingelser og vilkår vedrørende transportkontrakten(-erne) med de pågældende transmissionssystemoperatører fra det tidspunkt, hvor der indgås kontrakt om transportkapaciteten.

5) Hvis der er mere disponibel uafbrydelig kapacitet på den ene side af et sammenkoblingspunkt end på den anden side i et givet tidsrum, kan transmissionssystemoperatøren med mest disponibel uafbrydelig kapacitet udbyde en sådan ekstra kapacitet til netbrugere som et ikke-bundtet produkt som angivet i auktionskalenderen og efter følgende regler: a) hvis der foreligger en eksisterende kontrakt om ikke-bundtet transport på den anden side af sammenkoblingspunktet, kan der på ikke-bundtet basis udbydes kapacitet, som ikke overstiger mængden og varigheden af den eksisterende transportkontrakt på den anden side b) hvis en sådan ekstra kapacitet ikke kan henføres til nr. 5), litra a), kan den udbydes i en periode på højst ét år.

6) En eventuel ikke-bundtet kapacitet, der er tildelt i overensstemmelse med nr. 5), kan anvendes og nomineres som sådan. Den kan også handles på det sekundære marked.

7) Transmissionssystemoperatører, der støder op til hinanden, udarbejder en fælles nomineringsprocedure for bundtet kapacitet, der giver netbrugere mulighed for at nominere strømmen af deres bundtede kapacitet via en fælles nominering.

8) Forpligtelserne til at udbyde bundtet kapacitet gælder også — hvis relevant — for sekundære kapacitetsmarkeder. Kapacitet, der oprindelig er tildelt som bundtet kapacitet, kan kun gensælges som bundtet kapacitet på det sekundære marked, jf. dog nr. 1).

9) Hvis to eller flere sammenkoblingspunkter forbinder de samme to nabostillede indfødnings-udtags-systemer, skal de pågældende transmissionssystemoperatører, der støder op til hinanden, udbyde den disponible kapacitet i sammenkoblingspunkterne i ét virtuelt sammenkoblingspunkt. Hvis der er involveret mere end to transmissionssystemoperatører, fordi kapaciteten i et eller begge indfødnings-udtags-systemer markedsføres af mere end én transmissionssystemoperatør, omfatter det virtuelle sammenkoblingspunkt i videst muligt omfang alle disse transmissionssystemoperatører. I alle tilfælde etableres der kun et virtuelt sammenkoblingspunkt, hvis følgende betingelser er opfyldt: a) den totale tekniske kapacitet i de virtuelle sammenkoblingspunkter er lig med eller større end summen af den tekniske kapacitet i hvert af de sammenkoblingspunkter, der bidrager til de virtuelle sammenkoblingspunkter b) de fremmer økonomisk rentabel og effektiv anvendelse af systemet, herunder for eksempel ifølge reglerne i artikel 16 i forordning (EF) nr. 715/2009.

Transmissionssystemoperatører, der støder op til hinanden, igangsætter den nødvendige analyse og etablerer fungerende virtuelle sammenkoblingspunkter senest 5 år efter, at denne forordning er trådt i kraft.

Artikel 20

Bundling i tilfælde af eksisterende transportkontrakter

1. De netbrugere, der er parter i eksisterende transportkontrakter på det tidspunkt, hvor denne forordning træder i kraft, i de respektive sammenkoblingspunkter, skal søge at nå frem til en aftale om bundling af kapaciteten via kontraktmæssige foranstaltninger (»bundlingarrangement«), jf. bestemmelserne herom i artikel 19. Disse netbrugere og transmissionssystemoperatører aflægger rapport til de relevante nationale tilsynsmyndigheder om alle bundlingarrangementer, der træffes af alle parter i eksisterende transportkontrakter. På det grundlag sender den nationale tilsynsmyndighed en rapport til agenturet om den årlige udvikling af bundlingkapacitet i den pågældende medlemsstat. Agenturet offentliggør to år efter, at denne forordning er trådt i kraft, en rapport om udviklingen inden for bundlingkapacitet.

2. De transmissionssystemoperatører, der er parter i de eksisterende transportkontrakter, kan til enhver tid og på opfordring fra de netbrugere, der er part i de eksisterende transportkontrakter, deltage i drøftelserne om bundlingarrangementet.

3. Hvis der indgås aftale om et bundlingarrangement mellem de respektive netbrugere, informeres de transmissionssystemoperatører, der er involveret i sammenkoblingspunktet, af parterne i et sådant påtænkt bundlingarrangement uden unødig forsinkelse, og overførslen af den pågældende kapacitet gennemføres. Under alle omstændigheder gennemføres bundlingarrangementet således, at de gældende betingelser og vilkår for eksisterende relaterede transportkontrakter ikke berøres. Når bundlingarrangementet er gennemført, behandles den pågældende kapacitet som bundtet kapacitet.

4. Under alle omstændigheder må varigheden af bundlingarrangementer vedrørende kapacitet, der bundtes ved en ændring af de eksisterende kontrakter, ikke overstige varigheden af de oprindelige transportkontrakter.

5. Al kapacitet skal hurtigst muligt bundtes. Eksisterende transportkontrakter for ikke-bundtet kapacitet kan ikke fornys, forlænges eller overføres efter deres udløbsdato. En sådan kapacitet bliver disponibel kapacitet på transportkontrakternes udløbsdato.

KAPITEL V

AFBRYDELIG KAPACITET

Artikel 21

Tildeling af afbrydelige tjenester

1. Transmissionssystemoperatører udbyder et dagsprodukt for afbrydelig kapacitet i begge retninger i sammenkoblingspunkter, hvis uafbrydelige kapacitet er udbudt, men udsolgt et døgn frem. I énvejssammenkoblingspunkter, hvor der kun udbydes teknisk kapacitet i den ene retning, udbyder transmissionssystemoperatører et dagsprodukt for afbrydelig kapacitet i den anden retning. Transmissionssystemoperatører kan også udbyde produkter for afbrydelig kapacitet af længere varighed.

2. Hvis der udbydes afbrydelig kapacitet, må dette ikke være ødelæggende for mængden af udbudt uafbrydelig kapacitet. Transmissionssystemoperatører må ikke reservere kapacitet, der kan udbydes som uafbrydelig kapacitet, med henblik på at udbyde den som afbrydelig kapacitet.

3. I det omfang der udbydes andre produkter for afbrydelig kapacitet end dagsprodukter, gælder de samme standardkapacitetsprodukter for uafbrydelig kapacitet også for afbrydelig kapacitet, for så vidt angår produkternes varighed.

4. I det omfang der udbydes afbrydelig kapacitet, tildeles den via en auktionsproces med undtagelse af afbrydelig intradag-kapacitet.

5. Afbrydelig intradag-kapacitet tildeles ved hjælp af en overnomineringsprocedure.

6. Afbrydelig intradag-kapacitet tildeles kun, når uafbrydelig kapacitet, uanset om det er teknisk kapacitet eller yderligere kapacitet, er udsolgt.

7. Hvis der afholdes auktioner for afbrydelige produkter, som er længere end intradag-produkter, offentliggør transmissionssystemoperatørerne om muligt de mængder af afbrydelig kapacitet, der udbydes, inden auktionsprocessen begynder.

8. Hvis der udbydes afbrydelig kapacitet, tildeles denne ved hjælp af en separat auktion, efter at uafbrydelig kapacitet i et tilsvarende tidsrum er blevet tildelt, men inden auktionen over uafbrydelig kapacitet med et kortere tidsrum begynder — med undtagelse af afbrydelig intradag-kapacitet.

9. Hvis der udbydes auktioner over afbrydelig kapacitet, gennemføres disse i overensstemmelse med samme designprincipper og tidsrammer, som gælder for uafbrydelig kapacitet. De nøjagtige tidsrammer, som gælder for auktioner over afbrydelig kapacitet, skal fremgå i detaljer af auktionskalenderen — med undtagelse af afbrydelig intradag-kapacitet.

Artikel 22

Mindstefrister for afbrydelser

1. Der skal findes mindstefrister for afbrydelse af afbrydelig kapacitet, og de skal fastsættes i fællesskab af de transmissionssystemoperatører, der støder op til hinanden.

2. Standardmindstefristen for afbrydelse af en given gastime er 45 minutter efter starten på renomineringscyklussen for den pågældende gastime. Hvis to transmissionssystemoperatører ønsker en kortere frist for afbrydelser, skal enhver aftale herom mellem transmissionssystemoperatørerne godkendes af den kompetente nationale tilsynsmyndighed.

Artikel 23

Koordinering af afbrydelsesproces

Den transmissionssystemoperatør, der tager initiativ til afbrydelsen, underretter den relevante transmissionssystemoperatør, der støder op til vedkommende. De transmissionssystemoperatører, der støder op til hinanden, underretter hurtigst muligt deres respektive berørte netbrugere, men under iagttagelse af oplysningernes pålidelighed.

Artikel 24

Fastlagt sekvens for afbrydelser

1. Den rækkefølge, hvori afbrydelserne finder sted, hvis det samlede antal nomineringer overstiger den mængde gas, som kan strømme i et bestemt sammenkoblingspunkt, fastlægges ud fra det kontraktlige ikrafttrædelsestidspunkt for de respektive transportkontrakter på afbrydelig basis. I tilfælde af afbrydelser har transportkontrakter, som er trådt i kraft på et tidligere tidspunkt, forrang for transportkontrakter, der er trådt i kraft senere.

2. Hvis to eller flere nomineringer efter anvendelse af proceduren i stk. 1 rangordnes på samme plads med hensyn til afbrydelsesrækkefølge, og hvis transmissionssystemoperatøren ikke afbryder dem alle, anvendes der en pro rata-reduktion af disse specifikke nomineringer.

3. For at tage højde for forskellene mellem de forskellige tjenester vedrørende afbrydelig kapacitet inden for EU, gennemfører og koordinerer de transmissionssystemoperatører, der støder op til hinanden, de fælles procedurer, der er omhandlet i denne artikel på »sammenkoblingspunkt for sammenkoblingspunkt«-basis.

Artikel 25

Grunde til afbrydelser

Transmissionssystemoperatører skal angive grundene til afbrydelser enten direkte i deres kontrakter vedrørende afbrydelig transport eller i de generelle betingelser og vilkår, der gælder for disse kontrakter. Grunde til afbrydelser kan for eksempel være gaskvalitet, tryk, temperatur, flowmønstre, anvendelse af uafbrydelige kontrakter, vedligeholdelse, »upstream«- eller »downstream«-begrænsninger, forpligtelser til offentlig tjeneste samt kapacitetshåndtering som følge af procedurerne for håndtering af kapacitetsbegrænsninger.

KAPITEL VI

TARIFFER OG PLATFORME FOR KAPACITETSRESERVATION

Artikel 26

Tariffer

1. Som mindstepris ved samtlige auktioner for alle standardkapacitetsprodukter for uafbrydelig og afbrydelig kapacitet anvendes en tarif, der er beregnet ifølge den metode, der er fastsat og/eller godkendt af den nationale tilsynsmyndighed, eller en tarif, der er fastsat og/eller godkendt af den nationale tilsynsmyndighed.

2. Den pris, der skal betales, og som fastsættes ved en kapacitetsauktion, kan enten være en fast eller en variabel pris eller være omfattet af andre ordninger, jf. det gældende regulatoriske system. Den faste pris består af den gældende tarif på auktionstidspunktet plus auktionstillægget. Den variable pris består af den gældende tarif på det tidspunkt, hvor kapaciteten kan anvendes, plus auktionstillægget. Ordningerne kan være forskellige for kapaciteten i et bundtet produkt på de to sider af et sammenkoblingspunkt.

3. Passende tarifordninger til gennemførelse af denne forordning fastsættes til sin tid på EU-plan og/eller på nationalt plan. Disse ordninger giver mulighed for passende gennemførelse af mekanismerne for kapacitetstildeling som fastlagt i denne forordning uden negative konsekvenser for transmissionssystemoperatørernes indtægter og cash flow-position som følge af gennemførelsen af denne forordning, især bestemmelserne vedrørende reservation af en andel af kapaciteten, herunder ny kapacitet, jf. artikel 2, stk. 3, artikel 8, stk. 7, artikel 8, stk. 8, og artikel 19, stk. 5, litra b).

4. Auktionsindtægter fra bundtet kapacitet fordeles mellem de transmissionssystemoperatører, der anbringer kapacitet i bundtet kapacitet. Mindsteprisen for den bundtede kapacitet sættes til summen af mindstepriserne for kapaciteten i den bundtede kapacitet. Alle indtægter fra salg af bundtet kapacitet fordeles til de bidragende transmissionssystemoperatører efter hver kapacitetstransaktion.

5. Indtægterne fra mindsteprisen for bundtet kapacitet fordeles til transmissionssystemoperatørerne i forhold til mindstepriserne for deres kapacitet i den bundtede kapacitet. Indtægterne fra auktionstillægget fra bundtet kapacitet ud over mindsteprisen fordeles efter aftale mellem transmissionssystemoperatørerne, hvilket om nødvendigt skal godkendes af den pågældende nationale tilsynsmyndighed forud for auktionerne. Hvis der ikke indgås nogen aftale inden auktionen, fordeles indtægterne fra auktionstillægget fra bundtet kapacitet ligeligt til transmissionssystemoperatørerne.

6. De nationale tilsynsmyndigheder godkender mekanismer vedrørende over- og underdækning. Hvis der anvendes et prisloft, skal den nationale tilsynsmyndighed godkende, hvordan indtægterne fra kapacitetspriser, der overstiger den pågældende regulerede tarif, anvendes.

Artikel 27

Platforme for kapacitetsreservation

1. Transmissionssystemoperatørerne anvender denne forordning ved at udbyde kapacitet ved hjælp af én eller et begrænset antal fælles webbaserede reservationsplatforme. Transmissionssystemoperatørerne kan drive sådanne platforme selv eller via en aftalt part, der om nødvendigt handler på deres vegne over for netbrugerne.

2. Følgende regler gælder for fælles reservationsplatforme:

a) reglerne og procedurerne for udbud og tildeling af al kapacitet som angivet i kapitel III gælder

b) gennemførelse af en proces vedrørende udbud af uafbrydelig bundtet kapacitet som angivet i kapitel IV har forrang

c) der skal forefindes funktionaliteter for netbrugere med henblik på at udbyde og erhverve sekundær kapacitet

d) for at anvende tjenesterne på reservationsplatformene skal netbrugerne være indforstået med og overholde alle gældende lovbestemte og kontraktlige krav, der giver dem mulighed for at reservere og anvende kapacitet på de pågældende transmissionssystemoperatørers net i henhold til en transportkontrakt

e) kapacitet i et enkelt sammenkoblingspunkt eller virtuelt sammenkoblingspunkt udbydes kun på én reservationsplatform.

3. Etablering af én eller et begrænset antal fælles reservationsplatforme skal muliggøre og forenkle reservering af kapacitet på sammenkoblingspunkterne overalt i unionen til fordel for netbrugerne. Med henblik herpå gennemfører ENTSOG inden for seks måneder efter denne forordnings ikrafttræden en offentlig høring for at identificere markedets behov. Høringsprocessen skal højst vare seks måneder, inklusive ENTSOG's offentliggørelse af en rapport med resultaterne af høringen. I rapporten skal der peges på muligheder for at opfylde de angivne markedsbehov under hensyntagen til omkostninger og tid, således at transmissionssystemoperatører eller tredjeparter på transmissionssystemoperatørernes vegne kan gennemføre den mest hensigtsmæssige løsning. Hvis det er hensigtsmæssigt, skal ENTSOG og agenturet fremme denne proces.

KAPITEL VII

AFSLUTTENDE BESTEMMELSER

Artikel 28

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Med forbehold af artikel 6, stk. 1, litra a), anvendes denne forordning fra den 1. november 2015.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. oktober 2013. På Kommissionens vegne José Manuel BARROSO Formand

(1) EUT L 211 af 14.8.2009, s. 36.

(2) EUT L 211 af 14.8.2009, s. 94.

(3) EUT L 176 af 15.7.2003, s. 57.

(4) EUT L 211 af 14.8.2009, s. 1.

(5) EUT L 295 af 12.11.2010, s. 1.